Parys-boere: Dokter vertel oor aand in ongevalleDie beskuldigdes in die hof (20 November 2017). Foto: Mariné Lourens Die hooggeregshof in Parys in die Vrystaat het Maandag gehoor van die ernstige toestand waarin Samuel Tjixa en Simon Jubeba was toe hulle die aand van 6 Januarie 2016 na die staatshospitaal in Parys gebring is. Boeta van der Westhuizen, Anton Loggenberg, kapt. Henk Prinsloo, Cor Loggenberg, Loedie van der Westhuizen en Miela Janse van Vuuren word aangekla van die moord op Tjixa en Jubeba. Die staat beweer die ses beskuldigdes was deel van ŉ groep boere in die gemeenskap wat op 6 Januarie 2016 vir Tjixa en Jubeba op die plaas Swartklip aangekeer en so erg aangerand het dat hulle later in die hospitaal aan hul beserings beswyk het. Dr. Sifiso Nxumalo is Maandagmiddag deur die staat na die getuiebank geroep. Hy het getuig hy was die aand aan diens toe Tjixa en Jubeba na die hospitaal gebring is. Volgens Nxumalo is hy omstreeks 22:00 na die ongevalle-afdeling ontbied toe die twee mans ingebring is. Hy het getuig die suster aan diens het vir hom gesê die twee pasiënte is P1-pasiënte, ŉ klassifikasie wat gebruik word om aan te dui dat die pasiënte onmiddellike mediese sorg nodig het. Nxumalo het gesê hy het die twee mans vinnig geassesseer en bepaal watter een eerste mediese aandag nodig gehad het voordat hy sy aandag eerste op Jubeba gefokus het. Volgens Nxumalo het dié pasiënt ernstige kopbeserings gehad en was hy bewusteloos. Hy het getuig dat die pasiënt kneusing om sy oë gehad het, sy neus het gebloei en hy het ŉ diep snywond agter sy kop gehad. Volgens Nxumalo het hy ŉ drup op die pasiënt geplaas voordat hy hom van ŉ lugwegbuis voorsien het om sy asemhaling te ondersteun. Nxumalo het in fyn besonderhede aan die hof verduidelik watter en hoeveel medikasie die pasiënt toegedien is, onder meer morfien, antibiotika en ŉ middel om die pasiënt se glukosevlakke te stabiliseer. Hy het verduidelik dat hy aan die hand van spesifieke aspekte bepaal het waar die pasiënt op die Glasgow-komaskaal lê. Dit is ŉ neurologiese skaal wat gebruik word om die bewustheidstoestand van ŉ pasiënt te bepaal. Drie van die beskuldigdes, Miela Janse van Vuuren, Loedie van der Westhuizen en kapt. Henk Prinsloo, tydens ‘n besoek aan die toneel waar die twee oorledenes aangekeer is. Foto: Mariné Lourens Volgens Nxumalo het die pasiënt nie beweeg nie en het sy pupille ook nie op lig gereageer nie. Nxumalo het gesê die pasiënt se telling op die Glasgow-komaskaal was slegs 3 uit 15. Weens die ernstige aard van die pasiënt se beserings en die feit dat die hospitaal in Parys nie die nodige toerusting het om ŉ CT-skandering te doen of X-strale te neem nie, het Nxumalo aanbeveel dat die pasiënt na die Pelonomi-hospitaal in Bloemfontein oorgeplaas word. Nxumalo het getuig nadat hy die pasiënt behandel het, het hy die oorplasing met ŉ dokter by Pelonomi bevestig en gereël dat ŉ ambulans die pasiënt by die hospitaal in Parys kom haal. Hy het die pasiënt nie weer hierna gesien nie. Die hof het voorheen gehoor Jubeba is na die Pelonomi-hospitaal oorgeplaas en was by sy aankoms daar in ŉ kritieke toestand. Dr. Dalenie de Bruyn het vroeër getuig Jubeba se beserings was van so ŉ aard dat daar baie min was wat gedoen kon word om sy lewe te red. Volgens De Bruyn was daar erge swelling op Jubeba se brein en het ŉ skanderingsverslag getoon hy het weens sy erge kopbeserings ŉ beroerte gehad. Hy het later die dag in die hospitaal gesterf het. Nxumalo sal sy getuienis vandag voortsit. Lees alle vorige berigte oor die Parys-boere op Maroela Media.